• 80 INVESTIMENT BARRANI ĠDID APPROVAT F'SENTEJN • BDEW JOPERAW 29 LI JĦADDMU 380 PERSUNA • APPROVATI 40 ESPANSJONI TA' KUMPANIJI MALTIN Kif rajna ftit tal-jiem ilu, bl-investiment ta' $100 miljun ta' Crane Currency, li se jfisser aktar minn 200 impjieg li jitilgħu għal 300, u xogħol ta' kwalità għall-ħaddiema Maltin, fiċ-ċentru ta' dan kollu kien hemm il-Malta Enterprise. Il-Malta Enterprise qiegħda tkun effettiva u tikseb riżultati billi tattira investiment dirett barrani billi tiffoka u tadotta strateġija apposta. Din il-ħidma qiegħda tħalli l-frott għax minbarra dan din is-sena biss il-Malta Enterprise approvat 14-il investiment barrani ġdid li fuq medda ta' tliet snin se jlaħħaq investiment ta' €32.2 miljun u se joħloq 480 impjieg ġdid. Din il-gazzetta tkellmet maċ-Chairman mhux Eżekuttiv tal-Malta Enterprise WILLIAM WAIT dwar din il-ħidma li qed issir u għaliex Malta qed jirnexxilha tattira dan l-investiment. Matul dawn l-aħħar tliet snin, liema kienu dawk il-proġetti li ġew approvati mill-Malta Enterprise? U xi kemm jammontaw? Kemm huwa stmat li nħolqu postijiet ġodda tax-xogħol b'dawn il-proġetti? Mill-2013 sal-2015 il-Malta Enterprise approvat 80 investiment barrani ġdid li minnhom bdew joperaw 29 u sal-lum iħaddmu bejniethom 380 persuna full time. Uħud minn dawn qegħdin jistennew fabbrika jew qegħdin jirranġaw il-fabbrika skont il-bżonnijiet tagħhom. Bejn Jannar u Settembru 2016, il-Korporazzjoni approvat 14-il investiment dirett barrani ta' kwalità tajba li jinkludi investiment kbir ġej minn kumpaniji li diġà joperaw minn Malta bħall-Playmobil, SR Technics u l-Aurobindo. Huwa mistenni li fi tliet snin l-investiment ilaħħaq €32.2 miljun li se joħloq 480 impjieg ġdid. Il-kumpaniji approvati joperaw fis-setturi tal-produzzjoni tal-logħob diġitali, life sciences u l-farmaċewtika, it-teknoloġija tal-informatika, l-inġinerija, il-manutenzjoni tal-ajruplani u l-edukazzjoni. Matul l-istess żmien il-Korporazzjoni rnexxielha tassigura tkabbir ta' kumpaniji lokali fosthom Foster Clark, Busy Bee u James Caterers. Il-Korporazzjoni approvat 40 espansjoni ta' kumpaniji Maltin li se joħolqu 400 impjieg ġdid b'investiment ta' mhux inqas minn €12 miljun. Il-Korporazzjoni kompliet bil-promozzjoni tal-faċilitajiet state of the art fil-Life Sciences Park f'San Ġwann. S'issa l-Korporazzjoni approvat 25 proġett b'allokazzjoni ta' 6,146 metru kwadru ta' spazju. Dawn il-kumpaniji, kemm Maltin kif ukoll barrani, se jiġġeneraw 200 impjieg ġdid b'investiment ta' €12 miljun. Mill-proġetti approvati, 18 minnhom diġà bdew joperaw fil-Life Sciences Park. X'tip ta' ħidma qed tagħmel il-Malta Enterprise biex iġġib aktar investiment barrani f'pajjiżna? Il-Malta Enterprise qiegħda tkun effettiva u tikseb riżultati billi tattira investiment dirett barrani billi qiegħda tkun aktar iffukata u tadotta strateġija li nirreferu għaliha bħala micro targeting. Wara riċerka li tagħmel biex tidentifika kumpaniji li jkunu vijabbli li joperaw minn Malta, il-Korporazzjoni tikkuntattja lill-kumpanija bi proposta speċifika ta' Malta u ta' x'toffri lill-kumpanija. Minn hemm, imbagħad, jibdew id-diskussjonijet u negozjati biex din il-proposta tissarraf fi proġett reali bil-għan li jitkabbar l-investiment f'Malta u jinħolqu l-impjiegi. Hekk kien il-każ ta' Crane, il-kumpanija Amerikana, li l-ġimgħa li għaddiet ħabbret li għażlet lil Malta għal investiment ta' €90 miljun ($100 miljun) u se toħloq ma' 300 mitt impjieg ġdid. Il-Korporazzjoni identifikat opportunità hekk kif kumpanija li topera f'Malta fl-istess settur għamlet tibdil fil-linja tax-xogħol tagħha u b'hekk sar kuntatt ma' Crane u bdiet in-negozjati. B'sodisfazzjon kbir għall-Malta Enterprise, sitt xhur wara li bdew in-negozjati ġie mħabbar dan l-investiment li juri li Malta għadha attraenti u vijabbli għall-industrija tal-manifattura. Barra minn hekk, il-Malta Enterprise taħdem ukoll biex l-investiment dirett barrani li hawn jopera diġà minn Malta jkompli jkabbar l-operat tiegħu. Fil-fatt, b'sodisfazzjon, ngħidu li din is-sena diġà ġew imħabbra numru ta' espansjonijiet bħal tal-Playmobil, l-Aurobindo u l-Methode. Il-Malta Enterprise taħdem ukoll biex kumpaniji Maltin ikomplu jkabbru l-operat tagħhom kif ukoll tħajjar intrapriżi ġodda Maltin jibdew in-negozju tagħhom. Illum għandna kumpaniji Maltin li ilhom joperaw f'pajjiżna u llum dawn anke jesportaw. Riċentament uħud anke ħabbru l-espansjoni tal-kumpanija tagħhom, fost dawn insibu l-Foster Clark u Farsons. Il-Korporazzjoni ħolqot is-servizz tal-Business First biex kemm jista' jkun tagħmel aktar faċli l-proċess biex wieħed jibda l-operat tiegħu. Matul l-2016 il-Korporazzjoni kienet responsabbli biex flimkien ma' entitajiet pubbliċi jaċċertaw li l-burokrazija biex wieħed jibda n-negozju tiegħu tonqos u l-proċess ikun iffaċilitat. Fil-fatt, ġie maqbul bejn il-ministeri kollha li dan jista' jsir fi żmien tlett ijiem. Il-Korporazzjoni kompliet ukoll bil-ħidma tagħha fis-setturi tal-life sciences, l-edukazzjoni, il-loġistika u l-avjazzjoni. X'taħseb li huma dawk il-fatturi li qed iwasslu biex pajjiżna jattira dan it-tip ta' investiment barrani? Il-fatt li f'Malta għandna investiment barrani li ilu jopera minn hawn 50 sena u li llum għadu jkabbar il-funzjonijiet tiegħu huwa messaġġ ċar li Malta hija post fejn wieħed jista' jiġi u minn idea joħloq negozju ta' suċċess. Etika tajba tax-xogħol tal-ħaddiema u produttività għolja li tipparaguna tajjeb meta mqabbla ma' standards Ewropej fosthom il-Ġermanja. Liema huma dawk is-setturi l-aktar li pajjiżna qed jattiva? X'setturi oħrajn hemm li pajjiżna għadu jrid jinvesti fihom u jattratta investimenti ġodda? Wieħed mis-setturi li qed jikber f'Malta huwa dak tal-manutenzjoni u t-tiswija tal-ajruplani. Riċentament kien imħabbar li l-Easyjet għażlu lil Malta biex il-manutenzjoni tal-ajruplani tagħhom issir kollha Malta mill-Lufthansa Technik u l-SR Technics. Setturi oħrajn li qed ikomplu jikbru huma dawk tal-life sciences u l-bijoinformatika, l-informatika, l-inġinerija u l-produzzjoni tal-logħob diġitali. Dawn l-aħħar sentejn il-Korporazzjoni ffukat ukoll biex tattira investiment fis-settur tal-edukazzjoni. Mhux b'kumbinazzjoni li Barts u London School of Medicine and Dentistry għażlu lil Malta biex jiftħu kulleġġ mediku. Ix-xogħol min-naħa tal-Korporazzjoni kien intensiv ħafna u kien jinvolvi numru ta' laqgħat u diskussjonijiet kemm ma' Barts kif ukoll ma' istituzzjonijiet oħrajn lokali. Il-Korporazzjoni rat opportunità f'dan is-settur wara r-reputazzjoni eċċellenti li Malta kisbet internazzjonalment minn professjonisti fis-settur mediku. X'qed isir biex il-Malta Enterprise tkompli ddaħħal aktar skemi li jkomplu jgħinu lin-negozji? Il-Malta Enterprise hija kontinwament f'kuntatt mal-industrija biex taċċerta li l-iskemi li ddaħħal ikunu verament skemi li jgħinu lill-industrija. Barra minn hekk, il-Malta Enterprise taħdem id f'id ma' korpi kostitwiti bil-għan li jkun hawn ammont sostanzjali ta' take up tal-iskemi. Fil-fatt, il-bord tal-Korporazzjoni huwa magħmul minn rappreżentanti tal-industrija u tal-korpi kostitwiti biex dawn jgħinu lill-Malta Enterprise tifhem aktar il-ħtiġijiet tal-industrija. X'ħidma qed issir bejn il-ministeri u entitajiet differenti biex ikun hemm aktar sinerġija? Il-Malta Enterprise tagħmel il-massimu biex l-industrija tal-manifattura f'Malta tibqa' tkun kompetittiva. Biex tilħaq dan l-għan taħdem id f'id ma' istituzzjonijiet u korpi kostitwiti u ministeri diversi. Pereżempju, fl-2014 tnediet it-Trade Malta, li hija sħubija pubblika bejn Projects Malta u l-Kamra tal-Kummerċ, l-Intrapriża u l-Industrija. L-iskop ta' din il-kumpanija hu li tgħin l-industrija Maltija tilħaq miri u swieq ġodda internazzjonali. Bil-għan li l-industrija f'Malta ssib in-nies meħtieġa għall-operat tagħha, il-Malta Enterprise taħdem mal-Università ta' Malta u l-MCAST biex tassigura li jkun hemm l-istudji neċessarji biex l-industrija ssib in-nies ikkwalifkati. Il-Korporazzjoni tħeġġeġ ukoll li l-kumpaniji jaħdmu mal-MCAST biex studenti jingħataw il-possibbiltà ta' apprentistat u fl-istess ħin il-kumpanija tkun qiegħda tħarreġ l-individwu għall-bżonnijiet tagħha. Pereżempju, fil-każ ta' Crane, il-Malta Enterprise ġabet on board lill-Jobsplus, il-Ministeru tal-Edukazzjoni u l-MCAST biex kollha flimkien u b'ghan wieħed jiżguraw li jkun hawn in-nies imħarrġa fis-settur tal-kumpanija. Qiegħda wkoll issir ħidma biex l-industiji f'setturi differenti jaħdmu flimkien. Il-Life Sciences Park f'San Ġwann jinkludi wkoll id-Digital Hub li ġo fih jilqa' kumpaniji innovattivi fil-produzzjoni tal-logħob diġitali u b'hekk jinħolqu sinerġiji ma' kumpaniji involuti fir-riċerka u l-bijoinformatika. Hemm xi investimenti oħrajn li qegħdin fil-pipeline u li se jkunu qed jitħabbru dalwaqt? Il-Korporazzjoni għaddejja bil-ħidma tagħha biex tkompli tattira investimenti lejn Malta u bħalissa għaddejjin negozjati ma' diversi proġetti li joperaw fis-setturi tal-life sciences, l-inġinerija, l-edukazzjoni, il-manifattura u t-teknoloġija tal-informatika.